Књажевска прокламација грађанству Ниша од 11. јануара 1878.
После петстолетног робовања и тешког страдања вашег под владом неправде и насиља, Ја долазим међу вас са храбром мојом војском, као ваш ослободилац и доносим вам знамења хришћанске просвете, слободу, правду и сигурност. 

Грађани Нишки!
Ја с радошћу видим да је народ ових красних земаља, које су тако дуго биле силом отргнуте од своје мајке Србије, сачувао живу успомену о српском јединству, те с раширеним рукама дочекује моју војску, као жељну очекивану браћу и своје избавитеље. Победа коју је моја храбра војска одржала помоћу Божијом, није победа народа над народом, него победа реда над нередом, закона над безакоњем, правде над насиљем. Ја и мој поносити народ, уз победоносну војску Цара Ослободиоца кренусмо се с огњишта свога не да се коме светимо за нечувене и дуготрајне увреде, него да ослободимо правду која је цвилила у оковима насиља, да ослободимо грађане од разузданих зулумћара, домаћина од бескућника.

Грађани Нишки!
У данашњи дан после пет стотина година поносито се вије на бедемима славнога града Ниша српска застава. Нека је та застава за вас знак, да сваки грађанин, ма које вере био, може рачунати на Моју благонаклону заштиту. Ја вас поздрављам као заступник правде, као бранилац слободе једнаке за све грађане, за све вероисповеди.

У исто време позивам вас, да будете послушни наредбама мојих власти, и да даље наставите послове свога редовног занимања.

У то име помогао нам Бог!

Извори 

 Српске новине, бр. 5 од петка 6. јануара 1878, насловна страна.
 Политика, бр. 7.077 од среде 11. јануара 1928, насловна страна.

Види још 

 Књажевска наредба војсци поводом ослобођења Ниша од 11. јануара 1878.
 Конвенција о предаји Ниша (1878)

Прокламације
Књажевство Србија
1878.